Începând cu luna martie a anului viitor, Blue Air îşi extinde prezenţa în Transilvania prin alocarea celei de-a doua aeronave Boeing 737-800, adăugând patru noi rute cu plecare de pe Aeroportul Internaţional „Avram Iancu” Cluj către Londra Luton (26 martie 2017), Larnaca (9 aprilie 2017), Nisa (10 aprilie 2017) şi Hamburg (3 iunie 2017). Din 15 iunie 2017, un zbor intern va conecta Clujul de Constanţa, litoralul Mării Negre devenind astfel foarte accesibil. De asemenea, Blue Air va creşte frecvenţele pe ruta către Dublin, de la două la trei zboruri săptămânale.

Gheorghe Răcaru, Director General Blue Air, a declarat: „Ne bucurăm că începând de astăzi oferim clujenilor posibilitatea de a călători direct către Birmingham, al doilea oraş ca mărime din Marea Britanie. Încă din momentul anunţării acestei rute cererea a fost mare, datorită legăturilor comerciale dintre Cluj-Napoca și Regatul Unit, a interesului turistic foarte mare, dar şi a fluxului de studenți. Interesul nostru pentru piaţa din Transilvania este subliniat de faptul că începând cu sezonul de vară 2017, vom aloca o a doua aeronavă Boeing 737-800 bazei din Cluj-Napoca. Dezvoltarea noastră este în concordanţă cu intenţiile noastre de a stimula turismul din judeţul Cluj.”

Preşedintele Consiliului Judeţean Cluj, Alin Tişe a declarat cu această ocazie: „Iniţiativa companiei aeriene Blue Air de a dezvolta această nouă rută de la Cluj-Napoca, spre Birmingham, al doilea oraş ca mărime din Marea Britanie, este una extrem de lăudabilă în contextul geopolitic actual. Sunt încrezător în faptul că această nouă conexiune aeriană va reprezenta o punte de legătură între cele două regiuni deservite, facilitând atât crearea de noi parteneriate economice sau culturale, cât şi fluxurile turistice înspre şi dinspre Transilvania.”

La rândul său, directorul General al Aeroportului Internaţional Cluj, David Ciceo, a precizat: „Inaugurarea zborurilor Cluj-Napoca – Birmingham reprezintă nu doar o premieră pentru Aeroportul Internaţional Cluj cât şi cea de-a 6-a destinaţie Blue Air operată de pe aeroport în acest an. Dezvoltarea bazei aeriene Blue Air de la Cluj-Napoca nu se opreşte aici, în 2017 urmând să fie deschise 5 noi rute şi să fie alocată cea de-a doua aeronavă aeroportului clujean, premise ideale pentru ca Aeroportul Internaţional Cluj să înregistreze anul viitor un trafic de aproximativ 3 milioane de pasageri.”